b'\n_START_ARTICLE_\nAktionin taistelu\n_START_SECTION_\nTausta\n_START_PARAGRAPH_\nJulius Caesarin murhan j\xc3\xa4lkeen Caesarin perillinen Octavianus, Marcus Antonius ja Lepidus liittoutuivat ja muodostivat toisen triumviraatin. Seuranneessa sodassa vuonna 42 eaa. triumvirit kukistivat Caesarin murhaajat Gaius Cassius Longinuksen ja Marcus Junius Brutuksen. T\xc3\xa4m\xc3\xa4n j\xc3\xa4lkeen he jakoivat Rooman valtakunnan kesken\xc3\xa4\xc3\xa4n. Antonius sai valtakunnan it\xc3\xa4osan, Octavianus l\xc3\xa4nsiosan. Lepidukselle j\xc3\xa4i lopulta vain Africa. _NEWLINE_Samalla kun Antonius j\xc3\xa4rjesti valtakunnan hallintoa id\xc3\xa4ss\xc3\xa4, Octavianus kukisti Sisiliaa hallinneen Sextus Pompeiuksen ja riisti Lepidukselta t\xc3\xa4ll\xc3\xa4 viel\xc3\xa4 j\xc3\xa4ljell\xc3\xa4 olevat legioonat ja alueet. _NEWLINE_Antoniuksen aika id\xc3\xa4ss\xc3\xa4 kului sotaretkill\xc3\xa4 ja Kleopatran kanssa kuherrellessa. Samaan aikaan Octavianus vahvisti l\xc3\xa4nness\xc3\xa4 valtaansa, levitti propagandaa ja kokosi liittolaisia. Augustus vihjaili, ett\xc3\xa4 Antoniuksen pitk\xc3\xa4 aika it\xc3\xa4mailla eksoottisen kuningattaren pauloissa oli muuttamassa h\xc3\xa4nt\xc3\xa4 v\xc3\xa4hemm\xc3\xa4n roomalaiseksi._NEWLINE_Vuoden 33 eaa. lopussa triumvirien toinen viisivuotiskausi loppui. T\xc3\xa4ll\xc3\xa4 kertaa Octavianuksen ja Antoniuksen kauden jatkamisesta ei kuitenkaan ollut puhettakaan. Vuoden 34 eaa. alussa konsuleiksi nousivat Antoniuksen vankat kannattajat Gaius Sosius ja Domitius Ahenobarbus. Sosius hy\xc3\xb6kk\xc3\xa4si heti julkisesti Octavianusta vastaan. Octavianus itse ei ollut Roomassa, mutta palasi pian ja saapui senaatin istuntoon henkivartijoidensa kanssa. Senaatin istunnon aikana h\xc3\xa4n istui konsulien keskell\xc3\xa4, vaikkei h\xc3\xa4nell\xc3\xa4 t\xc3\xa4llaista oikeutta ollutkaan. Konsulit pel\xc3\xa4styiv\xc3\xa4t ja pakenivat Antoniuksen luokse. Heid\xc3\xa4n mukanaan seurasi useita, jopa satoja, senaattoreita. Antonius muodosti heist\xc3\xa4 oman "vastasenaatin". _NEWLINE_Vuonna 32 eaa. Antonius saapui joukkoineen Kreikkaan. Antoniuksen armeijaan kuului ehk\xc3\xa4 100\xc2\xa0000 sotilasta ja h\xc3\xa4nen laivastoonsa 500 sotalaivaa ja 300 kuljetusalusta. Alkukes\xc3\xa4st\xc3\xa4 Antonius ilmoitti eroavansa Octaviasta, joka oli asunut Roomassa. Octavianus oli k\xc3\xa4ytt\xc3\xa4nyt hyv\xc3\xa4kseen Antoniuksen ja Kleopatran suhdetta propagandassaan. Octavianus maalasi tulevaa sotaa er\xc3\xa4\xc3\xa4nlaisena ristiretken\xc3\xa4 it\xc3\xa4\xc3\xa4 vastaan. Id\xc3\xa4ss\xc3\xa4 oli my\xc3\xb6s monia jotka halusivat kostaa Roomalle vanhat kaunat. Yll\xc3\xa4tt\xc3\xa4v\xc3\xa4 k\xc3\xa4\xc3\xa4nne sattui kun entinen konsuli Plancus ja t\xc3\xa4m\xc3\xa4n veljenpoika Titius loikkasivat Octavianuksen puolelle. Plancus piti senaatissa Antoniusta pilkkaavan puheen, mutta t\xc3\xa4m\xc3\xa4 ei saanut suurempaa vaikutusta. Plancus kertoi t\xc3\xa4m\xc3\xa4n j\xc3\xa4lkeen Octavianukselle ett\xc3\xa4 Antonius oli j\xc3\xa4tt\xc3\xa4nyt testamenttinsa vestaalien huostaan. Elossa olevan henkil\xc3\xb6n testamentin avaaminen oli laiton teko, mutta Octavianus sai kuitenkin testamentin k\xc3\xa4siins\xc3\xa4. Testamentin sis\xc3\xa4lt\xc3\xb6 oli ennen n\xc3\xa4kem\xc3\xa4t\xc3\xb6nt\xc3\xa4. Antonius tuli haudata Aleksandriaan, Julius Caesarin ja Kleopatran \xc3\xa4p\xc3\xa4r\xc3\xa4poika Kaisarion tuli julistaa Caesarin pojaksi, Kleopatran lapsille tuli jakaa suunnattomia rahalahjoja. Testamentin sis\xc3\xa4lt\xc3\xb6 sopi Octianuksen propagandaan t\xc3\xa4ydellisesti. Ep\xc3\xa4ill\xc3\xa4\xc3\xa4n ett\xc3\xa4 Octavianus olisi itse kirjoittanut osan testamentin sis\xc3\xa4ll\xc3\xb6st\xc3\xa4. _NEWLINE_Triumvirien kauden loputtua Octavianuksen laillinen asema oli ep\xc3\xa4varma. Vuoden 32 eaa. kes\xc3\xa4ll\xc3\xa4 Octavianus j\xc3\xa4rjesti niin ett\xc3\xa4 Rooman kansalaiset vannoivat h\xc3\xa4nelle uskollisuusvalan. L\xc3\xa4hin vastine t\xc3\xa4llaiselle valalle oli vala jonka sotilaat vannoivat sotap\xc3\xa4\xc3\xa4llik\xc3\xb6lleen. Valan vannominen ei luultavasti ollut t\xc3\xa4ysin vapaaehtoista, ainoastaan Antoniuksen entisten veteraanien koloniat s\xc3\xa4\xc3\xa4styiv\xc3\xa4t.\n_START_SECTION_\nValmistelut\n_START_PARAGRAPH_\nVuoden 32 eaa. kes\xc3\xa4ll\xc3\xa4 Octavianus oli saanut valmistelunsa valmiiksi. Octavianus julisti sodan Kleopatralle. Antoniukselta riistettiin seuraavan vuoden konsulinvirka, mutta h\xc3\xa4nt\xc3\xa4 ei viel\xc3\xa4 julistettu valtakunnan viholliseksi. Seuraavana talvena Antoniuksen joukot pysyiv\xc3\xa4t Kreikassa. H\xc3\xa4nen p\xc3\xa4\xc3\xa4laivastonsa odotti Aktionin satamassa. Sopivia satamia joiden kautta Octavianus voisi hy\xc3\xb6k\xc3\xa4t\xc3\xa4 Kreikkaan oli kuitenkin koko l\xc3\xa4nsirannikon alueella. Antonius sijoitti kaikkiin satamiin pieni\xc3\xa4 laivastoja. Anonius ei ollut pystynyt rekrytoimaan Italiassa, mutta oli koonnut 100\xc2\xa0000 sotilasta it\xc3\xa4isist\xc3\xa4 provinsseista. Octavianuksen armeija koostui noin 80\xc2\xa0000 sotilaasta. Antoniuksen laivasto oli my\xc3\xb6s ylivoimainen ja h\xc3\xa4nen laivansa olivat isompia kun Octavianuksen, mik\xc3\xa4 oli t\xc3\xa4rke\xc3\xa4 tekij\xc3\xa4 tuon ajan meritaisteluissa. Antoniuksella oli my\xc3\xb6s enemm\xc3\xa4n varoja k\xc3\xa4yt\xc3\xb6ss\xc3\xa4\xc3\xa4n kun Octavianuksella. Antoniuksella oli my\xc3\xb6s ollut paljon enemm\xc3\xa4n menestyst\xc3\xa4 sotap\xc3\xa4\xc3\xa4llikk\xc3\xb6n\xc3\xa4 Octavianukseen verrattuna, vaikka Illyrian sota olikin parantanut Octavianuksen mainetta sotap\xc3\xa4\xc3\xa4llikk\xc3\xb6n\xc3\xa4.\n_START_SECTION_\nTaistelu\n_START_PARAGRAPH_\nAntonius ja Kleopatra kokosivat armeijan ja laivaston, joka purjehti Kreikkaan talveksi 32\xe2\x80\x9331 eaa. Kev\xc3\xa4\xc3\xa4ll\xc3\xa4 Octavianus ylitti Adrianmeren Agrippan kanssa ja kohtasi vihollisen saman kokoisen armeijan Aktionissa 2. syyskuuta 31 eaa. Agrippa esti Antoniuksen laivaston liikkeet ja Octavianus katkaisi armeijan huoltoyhteydet maalla. Kun Antonius k\xc3\xa4sitti, ett\xc3\xa4 h\xc3\xa4n h\xc3\xa4vi\xc3\xa4isi tulevan taistelun, h\xc3\xa4n k\xc3\xa4ski laivastonsa murtautua saarrostuksesta ja armeijansa vet\xc3\xa4yty\xc3\xa4. Vain muutama laiva p\xc3\xa4\xc3\xa4si l\xc3\xa4pi, joukossa Antoniuksen ja Kleopatran laiva. Suurin osa heid\xc3\xa4n armeijastaan ja laivastostaan joutui antautumaan taistelun j\xc3\xa4lkeen.\n_START_SECTION_\nTaistelun j\xc3\xa4lkeen\n_START_PARAGRAPH_\nTaistelun j\xc3\xa4lkeen Antonius pakeni Egyptiin. Octavianus seurasi ja toisen taistelutappion j\xc3\xa4lkeen Antonius teki itsemurhan. My\xc3\xb6s Kleopatra riisti hengen itselt\xc3\xa4\xc3\xa4n (legendan mukaan antamalla k\xc3\xa4\xc3\xa4rmeen purra itse\xc3\xa4\xc3\xa4n) kuultuaan, ett\xc3\xa4 Octavianus aikoi esitell\xc3\xa4 kuningatarta triumfissa palattuaan Roomaan. Kleopatran ja Caesarin poika Caesarion murhattiin._NEWLINE_Antoniuksen ja Kleopatran tappion j\xc3\xa4lkeen vuonna 30 eaa. Octavianuksen asema koko valtakunnan hallitsijana oli taattu. Octavianus hajotti henkil\xc3\xb6kohtaiset legioonansa ja valitutti itsens\xc3\xa4 Roomassa konsuliksi. Taistelussa saamansa voiton kunniaksi h\xc3\xa4n perusti taistelupaikan l\xc3\xa4helle Nikopoliin kaupungin (\xe2\x80\x9dVoiton kaupunki\xe2\x80\x9d).'